गुबुन-गुबुन आफादफोरा आलादा बर’ बिजों आरो गुबुन ट्राइबेल रावनि बिथोनगिरिख’ मोननायखौ गोजोन्नानै बरायदों बागसा जिल्लानि महरिपारा दखरा दुलाराय बर’ फरायसा आफाद आरो नाग्रिजुलि दखरा बर’ दुलाराय फरायसा आफादा। खौरां बुथुमगिरिनि आगोलाव नाग्रिजुलि दखरा दुलाराय बर’ फरायसा आफादनि आफादगिरिया फोरमायोदि बर’ बिजोंनि बे आलादा बिथोनगिरिख’ मोनफुंनो हानाया मोनसे जारिमिनारि जाफुंसारनाय। बिथाङा फोरमाय बावोदि आलादा बिथोनगिरिख’नि गेजेरजों बर’ हारिया‌ गोबां मुलामफा जागोन आरो बर’ बिजोंनि जेसेबां जेंना जेंगोना दं बिफोर गासैखौबो सुफुं जोबनो हागोन होननानै मिजिंगथियो।